হিন্দু ধর্মগ্রন্থ
হিন্দু ধর্মগ্রন্থগুলির দুটি ঐতিহাসিক শ্রেণীবিন্যাস হল: ‘শ্রুতি’ (যা শোনা হয়েছে) ও স্মৃতি (যা মনে রাখা হয়েছে)। শ্রতিশাস্ত্রগুলি সর্বোচ্চ প্রামাণিক ধর্মগ্রন্থ। এগুলি সেই প্রাচীন ধর্মগ্রন্থ যেগুলিকে ‘অপৌরুষেয়’ (স্বয়ং ঈশ্বরের মুখনিঃসৃত) মনে করা হয়। এগুলিই হিন্দুধর্মের কেন্দ্রীয় ধর্মগ্রন্থ। সংহিতা, ব্রাহ্মণ, আরণ্যক ও মুখ্য উপনিষদ্‌ সহ সমগ্র বেদ শ্রুতিশাস্ত্রের অন্তর্গত। শ্রুতিশাস্ত্রের বধ্যে উপনিষদ্‌ এককভাবে হিন্দুধর্মে বিশেষ প্রভাবশালী। এই অংশকে হিন্দুধর্মের শ্রেষ্ঠ ধর্মগ্রন্থ মনে করা হয়। উপনিষদের কেন্দ্রীয় ভাবনাটি এখনও বিভিন্ন দার্শনিক শাখা ও ধর্মীয় প্রথার উপর বিশেষ প্রভাবশালী।
গণেশ পুরাণ
"গণেশপুরাণ" ও "গণপতি উপনিষদ্‌" ("গণপতি অথর্বশীর্ষ") হিন্দুধর্মের গাণপত্য সম্প্রদায়ের দুটি সর্বাধিক গুরুত্বপূর্ণ ধর্মগ্রন্থ। গাণপত্যরা গণেশকে প্রধান দেবতা রূপে পূজা করেন। এই পুরাণে প্রাপ্ত গণেশ-সংক্রান্ত পৌরাণিক উপাখ্যানগুলি তাঁদের সম্প্রদায়ের একটি বিশিষ্ট অংশ। গণেশ হলেন হিন্দুধর্মের সর্বাধিক পূজিত দেবতা। হিন্দুধর্মের প্রত্যেকটি প্রধান সম্প্রদায়ে (শৈব, বৈষ্ণব, শাক্ত ও স্মার্ত) গণেশকে সর্বাগ্রে পূজা করা হয়। "গণেশপুরাণ" গ্রন্থে প্রাচীন পৌরাণিক উপাখ্যান ও বৈদান্তিক ধারণাগুলিকে গণেশ-ভক্তির কাঠামোর মধ্যে নিবদ্ধ করা হয়েছে।